钦定古今图书集成/明伦汇编/官常典/第447卷 > 冯奉世
## 钦定古今图书集成/明伦汇编/官常典/第447卷 > 冯奉世

按《汉书》本传：“奉世，字子明，上党潞人也，徙杜陵。其先
冯亭，为韩上党守。秦攻上党，绝太行道，韩不能守，冯
亭乃入上党城，守于赵。赵封冯亭为华阳君。与赵将
括距秦，战死于长平，宗族由是分散，或留潞，或在赵。
在赵者为官帅将，官帅将子为代相。及秦灭六国，而
冯亭之后冯毋择、冯去疾、冯劫皆为秦将相焉。汉兴”，
文帝时，冯唐显名，即代相子也。至武帝末，奉世以良
家子选为郎。昭帝时，以功次补武安长，失官。年三十
馀矣，乃学《春秋》，涉大义，读兵法，明习。前将军韩增奏
以为军司空令。本始中，从军击匈奴，军罢，复为郎。先
是时，汉数出使西域，多辱命不称，或贪污，为外国所
苦。是时乌孙大有击匈奴之功，而西域诸国新辑，汉
方善遇，欲以安之，选可使外国者，前将军增举奉世
以卫候，使持节送大宛诸国客至伊修城，都尉宋将
言莎车与旁国共攻杀汉所置莎车王万年，并杀汉
使者奚充国。时匈奴又发兵攻车师城，不能下而去。
莎车遣使扬言“北道诸国已属匈奴矣”，于是攻劫南
道，与歃盟畔汉。从鄯善以西皆绝不通。都护郑吉、校
尉司马意皆在北道诸国间。奉世与其副严昌计，以
为不亟击之，则莎车日彊，其势难制，必危西域。遂以
节谕告诸国王，因发其兵，南北道合万五千人，进击莎车，攻拔其城。莎车王自杀，传其首诣长安。诸国悉
平，威振西域。奉世乃罢兵以闻。宣帝召见韩增曰：“贺
将军所举得其人。”奉世遂西至大宛。大宛闻其斩莎
车王敬之异于他使，得其名马象龙而还。上甚说，下
议封奉世丞相。将军皆曰：“《春秋》之义，大夫出疆，有可
以安国家，则颛之可也。奉世功效尢著，宜加爵土之
赏。”少府萧望之独以奉世奉使有指，而擅矫制违命，
发诸国兵，虽有功效，不可以为后法。即封“奉世，开后
奉使者利，以奉世为比，争逐发兵，要功万里之外，为
国家生事于夷狄，渐不可长，奉世不宜受封。”上善望
之，议以奉世为光禄大夫、水衡都尉。元帝即位，为执
金吾。上郡属国归义降胡万馀人反去。初，昭帝末，西
河属国胡伊酋若王亦将众数千人畔奉世，辄持节
将兵追击。右将军典属国常惠薨，奉世代为右将军，
典属国，加诸吏之号。数岁，为光禄勋。永光二年秋，陇
西羌彡姐旁种反，诏召丞相韦元成、御史大夫郑弘、
大司马车骑将军王接、左将军许嘉、右将军，奉世入
议。是时岁比不登，京师谷石二百馀，边郡四百，关东
五百，四方饥馑，朝廷方以为忧，而遭羌变，元成等漠
然莫有对者。奉世曰：“羌卤近在境内，背畔，不以时诛，
亡以威制远蛮，臣愿帅师讨之。”上问用兵之数，对曰：
“臣闻善用兵者，役不再兴，粮不三载，故师不久暴，而
天诛亟决。往者数不料敌，而师至于折伤，再三发軵，
则旷日烦费，威武亏矣。今反卤无虑三万人，法当倍
用六万人。然羌戎弓矛之兵耳，器不犀利，可用四万
人，一月足以决。”丞相、御史两将军皆以为民方收敛
时，未可多发万人屯守之，且足。奉世曰：“不可。天下被
饥馑，士马羸耗，守战之备久废不简，夷狄皆有轻边
吏之心，而羌首难。今以万人分屯数处，卤见兵少，必
不畏惧，战则挫兵病师，守则百姓不救。如此，怯弱之
形，见羌人乘利，诸种并和，相扇而起。臣恐中国之役，
不得止于四万，非财币所能解也。故少发师而旷日，
与一举而疾决，利害相万也。”固争之，不能得。有诏益
二千人。于是遣奉世将万二千人骑，以将屯为名，典
属国任立护军都尉韩昌为偏裨。到陇西，分屯三处：
典属国为右军，屯白石；护军都尉为前军，屯临洮；奉
世为中军，屯首阳西极上。前军到降同阪，先遣校尉
在前，与羌争地利，又别遣校尉救民于广阳谷，羌卤
盛多，皆为所破，杀两校尉。奉世具上地形、部众多少
之计，愿益三万六千人，乃足以决事。书奏，天子大为
发兵六万馀人，拜太常弋阳侯任千秋为奋武将军
以助焉。奉世上言：“愿得其众，不须复烦大将。”因陈转
输之费。上于是以玺书劳奉世，且让之曰：“皇帝问将
兵右将军，甚苦暴露。羌卤侵边境，杀吏民，甚逆天道，
故遣将军帅士大夫行天诛。以将军材质之美，奋精
兵，诛不轨，百下百全之道也。今乃有畔敌之名，太为
中国羞，以昔不闲习之故邪？以恩厚未洽，信约不明
也。朕甚怪之。”上书言“羌卤依深山，多”径道，不得不多
分部遮要害，须得后发营士，足以决事。部署已定，埶
不可复置。大将闻之，前为将军，兵少不足自守，故发
近所骑日夜诣，非为击也。今发三辅、河东、弘农、越骑，
迹射佽飞彀者，羽林孤儿及呼速絫嗕种，方急遣。且
兵凶器也，必有成败者，患策不豫定，料敌不审也，故
复遣奋武将军。《兵法》曰：“大将军出，必有偏裨，所以扬
威武，参计策”，将军又何疑焉？夫爱吏士，得众心，举而
无悔，禽敌必全，将军之职也。若乃转输之费，则有司
存，将军勿忧。须奋武将军兵到，合击羌卤，十月兵毕，
至陇西，十一月并进，羌卤大破，斩首数千级，馀皆走
出塞。兵未决间，汉复发募士万人，拜定襄太守韩安
国为建威将军，未进，闻羌破还。上曰：“羌卤破散，创艾，
亡逃出塞，其罢吏士，颇留屯田，备要害处。”明年二月，
奉世还京师，更为左将军，光禄勋如故。其后录功拜
爵。下诏曰：“羌卤桀黠，贼害吏民，攻陇西府寺，燔烧置
亭，绝道桥，甚逆天道。左将军、光禄勋奉世前将兵征
讨，斩捕首卤八千馀级，掳马牛羊以万数。”赐奉世爵
关内侯，食邑五百户，黄金六十斤，裨将、校尉三十馀
人皆拜。后岁馀，奉世病卒，居爪牙官，前后十年，为折
冲宿将，功名次赵充国。“奋武将军任千秋者，其父宫，
昭帝时以丞相征事，捕斩反者，左将军上官桀封侯，
宣帝时为太常，薨。千秋嗣，后复为太常。成帝时，乐昌
侯王商代奉世为左将军”，而千秋为右将军，后亦为
左将军，子孙传国，至王莽乃绝。云奉世死后二年，西
域都护甘延寿以诛郅支单于封为列侯，时丞相匡
衡亦用延寿矫制生事，据萧望之前议以为不当封，
而议者咸美其功，上从众而侯之。于是杜钦上疏追
讼奉世前功曰：“前莎车王杀汉使者，约诸国背畔，左
将军奉世以卫侯便宜发兵诛莎车王，策定城郭，功
施边境。”议者以奉世奉使，有指《春秋》之义，亡遂事汉
家之法，有矫制，故不得侯。今匈奴郅支单于杀汉使
者，亡保康居，都护延寿发城郭兵屯田吏士四万馀
人以诛斩之，封为列侯。臣愚以为比罪则郅支薄，量敌则莎车众，用师则奉世寡，计胜则奉世为功，“于边
境安；虑败，则延寿为祸于国家深。其违命而擅生事
同，延寿割地封，而奉世独不录。臣闻功同赏异，则劳
臣疑；罪钧刑殊，则百姓惑。疑生无常，惑生不知所从，
亡常则节趋不立，不知所从，则百姓无所措手足。奉
世图难忘死，信命殊俗，威功白著，为世使表，独抑厌
而不扬，非圣主所以塞疑厉节之意也。愿下有司议。”
上以先帝时事，不复录。奉世有子男九人，女四人。长
女媛，以选充后宫，为元帝昭仪，产中山孝王。元帝崩，
媛为中山太后，随王就国。奉世长子谭，太常举孝廉
为郎，功次补天水司马。奉世击西羌，谭为校尉，随父
从军，有功，未拜，病死。谭弟野王逡立，参至大官。